**Što su vrijednosti?**

            Čovjek je vrijednosno biće. Vrijednosno stajalište zauzima prema svemu što ga okružuje. Prema vrijednosnim kriterijima procjenjuje, mjeri i usmjerava svoje postupke .

Prema njima razlikujemo dobro od zla, pozitivno od negativnoga, humano od nehumanog. Bez vrijednosnih kriterija i doživljaja izgubio bi čovjek sposobnost ljudskog vrjednovanja, nestao bi osjećaj ljudskosti, ljudskog dostojanstva, potamnjeli bi ljudski ideali, iščezla bi čovječnost, to bitno ljudsko određenje.

            Svijet u kojem živimo znakovit je po tomu što istupa kao svijet vrijednosti**.**

**Svaka pojava događaj, ljudski čin – ima za nas neku vrijednost.**

A što su vrijednosti? One su trajni i vječni putokazi duha.

Očituju se u odnosu ljudskoga bića prema dobru. One su poželjna dobra, mete ljudskih čežnji, nešto u čemu čovjek nalazi radost i sreću, smisao i samoostvarenje.

**Vrijednosti se manifestiraju kao: *dobra* potrebna za život i duhovni razvitak,*ciljevi*prema kojima se krećemo*, ideali* kojima težimo, krajnje *svrhe*ljudskih nastojanja.**

Mogu biti materijalne i duhovne.

Prve su vezane uz tjelesni, a druge uz duhovni život i razvitak ljudskoga bića. Osnovicu čine materijalne, što osiguravaju sredstva potrebna za život, a životni smisao i značenje određuju više duhovne vrijednosti. Simbolizira ih istina, dobrota, ljepota, ljubav, pravda, svetost i druge općeljudske vrijednosti..

**Vrijednosni sustav**

            Za vrijednosti je znakovit odgovarajući sustav ili ljestvica vrijednosti. One su po svom vrijednosnom značenju hijerarhijski postavljene pa ih treba razvrstati u ljestvicu, skalu ili vrijednosni sustav. U takvom etičkom sustavu spomenute *materijalne* vrijednosti su na podnožju, a *duhovne* pri vrhu vrijednosne ljestvice.

Na najvišoj razini su religijske vrijednosti i etičke, intelektualne, estetske, društvene, političke, ekonomske i biološke. S obzirom na njihovo opće značenje razlikovati treba univerzalne, općeljudske vrijednosti, koje postavljaju općeljudske moralne kriterije, vrijednosti konkretnog društva gdje posebno značenje imaju *nacionalne* vrijednosti i za pojedinca posebno važne *personalne* i *obiteljske* vrijednosti. Socijalne, nacionalne, osobne i obiteljske moraju poštovati više i njima nadređene općeljudske moralne kriterije.

Na samom vrhu je najviša vrijednost, **opće dobro**, prema kojem se ravnaju sve druge vrijednosti. Dobro je ono što je upravljeno na više, a zlo što teži prema nižim vrijednostima i u biti je negacija vrijednosti.

To je važan kriterij prilikom svakoga ljudskoga odlučivanja, vrjednovanja i djelovanja.

            Iz perspektive odgojnih nastojanja posebnu važnost imaju duhovne vrijednost

– etičke

(ljudsko dostojanstvo, moral, sloboda, pravda, čovječnost, savjesnost, tolerantnost, rad, dužnost, odgovornost…);

religijske

(Bog, svetost, vjera, Crkva, molitva, sveta misa, sakramenti, uskrsnuće, život vječni, ljubav, dobrota…),

estetske

(ljepota, umjetnost, pjesništvo, glazba, slikarstvo, kultura, umjetničko stvaralaštvo…),

odgojne

(osobnost, odgoj, zdravlje, istina, dobrota, ljepota, stvaralaštvo…),

nacionalne

(domovina, sloboda, suverenitet, narod, nacionalni ponos, rodoljublje, domoljublje, nacionalna himna, grb, zastava, povijest, kultura, jezik, običaji, tradicija…),

osobne i prijateljske

(osobno dostojanstvo, ljubav, brak, obitelj, potomstvo, roditeljstvo, rodbinski odnosi, majka, otac, dijete preci, poštovanje starijih, vjernost, obiteljska privrženost, prijateljstvo, iskrenost, čestitost…).

Vrednote

Vrednota u najširem smislu pojma to je sve prema čemu ljudi mogu **težiti;** to je sve što im se čini prikladnim u **zadovoljenju potreba** i ispunjenju želja. Materijalna dobra jednako su vrednote kao što su i duhovno-kulturna dobra vrednote, primjerice znanje, obrazovanje, duhovna orijentacija, glazba i umjetnost. Kao društvena bića ljudi također teže za društvenim dobrima: za utjecajem, za ugledom, za poštovanjem, za čašću, za autoritetom. Sve to ubrajaju u svoj sustav vrednota.

Općenito: **sve što postoji može za čovjeka poprimiti svojstvo vrednote za kojom teži i koju želi ostvariti.**

Baš radi te gotovo neograničene mogućnosti, da u svemu postojećem nađe nešto vrijedno za život, lako se dolazi do spoznaje da nije baš sve jednako vrijedno nego da postoje stvari, doživljaji i događaji koje ljudi procjenjuju kao manje ili više vrijednima i čak kao nevrijednima. Svaki čovjek ima preferencije kod izbora stvari, glazbe, umjetnina, ideala, uvjerenja. Isto tako svaki ima osobna mjerila za procjenjivanje stvari. Na taj način stvara se osobna orijentacija u životu.

**Odgoj za vrijednosti**

            Čovjek ne može živjeti, razvijati se i ljudski djelovati hranjen samo potrošačkim dobrima. Za potpun život i ljudsko djelovanje potrebne su mu i vrijednosti. To poglavito vrijedi za mlade ljude, koji su duboko osjećajni i prijemčivi za vrijednosti. Oni traže smisao života, imaju svoje mladenačke ideale, osjećaju glad i žeđ za vrijednostima. Ali ako im ne pokažemo pravi smisao, ako im ne omogućimo vrijednosno doživljavanje, naći će smisao u besmislu života; umjesto ideala prihvatit će idole i naći se u vrijednosnoj dezorijentaciji. Osjetit će prazninu, usamljenost i napuštenost. Stoga im moramo pomoći, pokazati smisao života i odgajati ih za istinski ljudske vrijednosti.

            Mladima su potrebna određena materijalna dobra za podmirenje životnih potreba, ali više svega im je potrebna duhovna hrana i ljudska usmjerba. Potrebni su im životni uzori, ideali, vrijednosti. Potrebno im je bogatstvo vrijednosnog doživljavanja, punoća mladenačkog života i jasnoća smisla življenja. I t je ono najbitnije i najvrjednije što su im roditelji, učitelji i odgajatelji dužni pružiti.

            Smisao za vrijednosti je temeljna odrednica moralnog čovjeka (homo moralis). Čovjek kao razumno i vrijednosno biće ne smije dopustiti da njegovo potomstvo luta bez busole i da se opredjeljuje za stavove koji negiraju ljudske stečevine i vrijednosti. Riječju, odgoj nije i ne smije biti vrijednosno neutralan. On je duboko vrijednosno angažiran, a ta angažiranost pretpostavlja i traži da je u funkciji postizanja istinski ljudskih, općeljudskih i nacionalnim vrijednosti. Život mora imati svoje etičke vrjednote i ideale. Oni mu daju ljudski smisao, duboko etičko značenje i ljepotu.

            Djeca, mladež, ljudi se odgajaju ne samo time što stječu potrebna znanja i razvijaju sposobnosti, nego i time što se usavršava njihov smisao za vrijednosti i vrijednosno doživljavanje, što se obogaćuju novim vrijednostima. Naime, činjenice i zakonitosti se spoznaju, a vrijednosti duboko doživljavaju. Temeljna svrha odgajanja je u postizanju najviših vrijednosti. Stoga odgojni proces mora biti vrlo bogat vrijednosnim doživljavanjima, mora emocionalno angažirati učenike. Time se budi osjetljivost i njeguje smisao za vrijednosti, tako se izgrađuju ljudske osobnosti kao najviše ovozemaljske vrijednosti.

            Duhovna obnova i izlazak iz društvene krize na svim poljima od gospodarskoga do kulturnog i moralnog, pretpostavlja, dakle, reafirmaciju moralnih kriterija i vrijednosti, preispitivanje savjesti, pokajanje i obraćenje, dosljedno životno svjedočenje istine, dobrote, pravde, čovječnosti. A takva vrijednosna preobrazba nalaže sustavno izgrađivanje smisla za vrijednosti i njegovanje vrijednosnih doživljaja u svim odgojnim postupcima.

            Odgoj je vrijednosna kategorija i stoga vrijednosne usmjerbe i doživljaju moraju prožimati sva njegova nastojanja. Takvi vrijednosno osmišljeni i osjećajno doživljeni ideali potiču na velika djela. Oni daju čovjeku divovsku snagu kojom pokreće kotač povijesti, mijenja prirodu i međuljudske odnose. Oni su i glavno uporište naše duhovne obnove, odgojne i moralne preobrazbe.